น้ำมันโลกร่วงกว่า$3/หุ้นสหรัฐ,ทองคำปิดลบ
หุ้นดาวโจนส์ปิดลบ 47.12 จุด หลังพาวเวลระบุเฟดมุ่งมั่นสกัดเงินเฟ้อ ด้านราคาน้ำมันร่วง 3.33 ดอลลาร์ ขณะที่ทองคำลดลง40 เซนต์
23 มิ.ย. 2565

ดัชนีเฉลี่ยอุตสาหกรรมดาวโจนส์ปิดเมื่อวันที่ 22 มิ.ย. ที่ 30,483.13 จุด ลดลง 47.12 จุด หรือ -0.15%, ดัชนี เอสแอนด์พี 500 ปิดที่ 3,759.89 จุด ลดลง 4.90 จุด หรือ -0.13% และดัชนีแนสแดค ปิดที่ 11,053.08 จุด ลดลง 16.22 จุด หรือ -0.15% หลังจากนายเจอโรม พาวเวล ประธานธนาคารกลางสหรัฐ (เฟด) กล่าวยืนยันต่อสภาคองเกรสว่า เฟดมีความมุ่งมั่นที่จะสกัดเงินเฟ้อให้ชะลอตัวลง อย่างไรก็ดี เขากล่าวว่าการที่เฟดเร่งปรับขึ้นอัตราดอกเบี้ยอาจจะส่งผลให้เศรษฐกิจสหรัฐเข้าสู่ภาวะถดถอยสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนสิงหาคม ลดลง 3.33 ดอลลาร์ ปิดที่ 106.19 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนสิงหาคม ลดลง 2.91 ดอลลาร์ ปิดที่ 111.74 ดอลลาร์ต่อบาร์เรล ทั้งสองสัญญาแตะระดับต่ำที่สุดนับตั้งแต่ช่วงกลางเดือนพฤษภาคม เนื่องจากนักลงทุนกังวลว่า การที่ธนาคารกลางสหรัฐ (เฟด) เร่งปรับขึ้นอัตราดอกเบี้ยจะส่งผลให้เศรษฐกิจสหรัฐเข้าสู่ภาวะถดถอยและฉุดดีมานด์น้ำมันชะลอตัวลง ราคาทองคำโคเม็กซ์งวดส่งมอบเดือนสิงหาคม ลดลง 40 เซนต์ ปิดที่ 1,838.40 ดอลลาร์ต่อออนซ์